Peder Hvelplund (EL), 2025-04-10:
Tak for det, formand.
Jeg skal beklage, at fru Rosa Lund ikke er i stand til at være til stede i dag, men jeg har så fået den ære at fremlægge sagen her.
Det er sådan, at i udlændingeloven findes der en undtagelsesbestemmelse, der har til hensigt at give voldsramte familiesammenførte mulighed for at forlade deres ægtefælle uden at få inddraget deres opholdstilladelse.
Heldigvis er der et flertal i Folketinget, der dengang blev enige om, at den her bestemmelse er nødvendig, så vi ikke risikerer, at voldsramtes vej ud af et voldeligt forhold ikke også betyder en direkte vej ud af landet.
Desværre virker bestemmelsen ikke helt efter hensigten.
Undersøgelser viser, senest fra både KVINFO og Institut for Menneskerettigheder, at alt for mange kvinder ikke tør bruge den mulighed.
Kravene er for svære at leve op til, og de færreste kvinder tør risikere forsøget, da konsekvenserne for dem, hvis det ikke lykkes, er for risikable, for nogle endda livsfarlige.
Derfor har Enhedslisten genfremsat de tre B-forslag, som vi i dag skal behandle.
Det er en vigtig dagsorden, og jeg ved, at rigtig mange partier herinde vil bryste sig af at ville bekæmpe negativ social kontrol.
Så det her er en mulighed for, at vi kan sætte ind her, hvor vi rent faktisk kan gøre en reel forskel for rigtig mange kvinder.
Først og fremmest har vi fremsat forslag B 122, fordi vi i Enhedslisten synes, at det skal være en rettighed for voldsudsatte at forlade deres voldelige partner uden at få inddraget deres opholdstilladelse, såfremt den voldsudsatte kan fremvise dokumentation, og ikke kun en mulighed.
Det leder så frem til vores forslag B 120 og B 121.
Det er ikke rimeligt, at kvinder, der har været udsat for vold og højst sandsynligt er blevet isoleret som en del af volden, skal kunne dokumentere, at deres integrationsvillighed.
Integrationsvilligheden kan de vise efterfølgende.
Ligeledes er det heller ikke rimeligt, at voldsramte ikke kun skal kunne dokumentere volden, men også kunne dokumentere, at volden ligger til grund for samlivsbrud.
Den sidste del er svær at dokumentere og kan af voldsudøveren bruges som endnu et magtgreb.
Jeg kan så forstå, at regeringen i dag fremsætter et lovforslag, hvori denne del faktisk indgår.
Det er vi meget glade for at høre.
Det har vi kæmpet for længe, og tak for endelig at tage det alvorligt.
Det er faktisk et stort skridt i den rigtige retning.
Vi håber derfor selvfølgelig også på, at regeringen kan støtte de øvrige forslag, for hvis regeringen anerkender, at dokumentationskravene er en hæmsko for samlivsbrud, hvorfor så ikke se på alle barriererne?
Ministeren sagde sidste gang, at man ved integrationskravet allerede ser på, hvorvidt f.eks. isolation været en del af volden.
Hvorfor ikke lave en strømlinet indsats, så alle voldsudsatte tør forlade deres voldelige ægtefælle?
Vi har fremsat tre forslag, der alle handler om § 19, stk. 7.
Det har vi, fordi hvert forslag vil være en forbedring og en hjælp til voldsudsatte, så det bliver nemmere og mere sikkert at forlade deres voldelige partner.
Så hvis I ikke kan se jer selv i at støtte alle tre forslag, kan det jo være, at I kan se jer selv i at støtte i hvert fald et af dem.
Husk, at vi i dag ikke stemmer om, hvorvidt flere skal have en opholdstilladelse, men at dem, der allerede har en opholdstilladelse, ikke får deres opholdstilladelse inddraget, fordi de forlader deres voldelige partner.
Det her er en hjælp til voldsudsatte.
Selv om vi på mange måder er uenige med flertallet af medlemmerne i Folketinget, når det kommer til udlændingepolitik, så er vi jo faktisk ret enige i at bekæmpe negativ social kontrol.
Lad os nu fokusere på det, der rent faktisk virker, og der, hvor vi faktisk kan hjælpe kvinder ud af volden.
Jeg håber på, at debatten vil vise, at I bakker op om de her forslag.